Arreu del món la població d'abelles de mel es troba en declivi.
Per identificar colònies en risc a causa de malalties, una plataforma d'IoT monitoritza mitjançant sensors l'estat dels ruscos.
Es pretén d'aquesta manera garantir la producció de mel (però sobretot la pol·linització prèvia que aquesta comporta).
La producció de mel té una importància econòmica relativament petita a escala mundial, suposa uns 13.000 milions d'euros anuals.
Molt més significatiu, tant econòmicament (uns 265.000 milions d'euros/any pel cap baix) com ecològicament, és el valor de la pol·linització que duen a terme les abelles quan recol·lecten el material per a la mel, fins al punt que actualment hi ha una certa eclosió d'activitats d'apicultura de pol·linització –lloguer temporal de colònies d'abelles a agricultors o jardiners–: aquestes activitats volen donar resposta al declivi de la població d'abelles que es constata arreu del món.
I és que les abelles de mel han de fer front a un seguit d'amenaces que comprometen llur existència i la continuïtat dels serveis ecosistèmics que presten.
Alguns d'aquests factors són els depredadors, les plagues, els pesticides, la desaparició d'hàbitats i les malalties.
Per abordar el darrer d'aquests perills ha nascut BeeAndme, una plataforma sorgida de l'entorn de T-Systems (Deutsche Telekom) que utilitza la Internet de les coses (IoT) i la computació en núvol per fer un seguiment de l'estat de salut de diversos ruscos d'abelles a Europa –un d'ells a Barcelona, a l'edifici de T-Systems al districte 22@.
Trànsit d'abelles a l'entrada d'un rusc equipat amb el dispositiu BeeAndme.
El rusc és de la companyia apícola Bee-Rent, col·laboradora en l'actuació (© BeeAndme)
BeeAndme ha desenvolupat uns sensors específics destinats a substituir els controls de salut dels ruscos per part de treballadors, evitant doncs molèsties als insectes.
Aquests dispositius poden ajudar a detectar els riscos sanitaris que puguin sorgir a la colònia de manera ràpida i precoç.
Es tracta d'un sistema que pot resultar d'utilitat tant per als petits productors de mel com per a grans companyies del sector agroalimentari.
Els dispositius de BeeAndme consten de micròfons per enregistrar els sons del rusc i de bàscules per determinar-ne el pes, així com de sensors de temperatura ambiental i dels nius, d'humitat i de vibració.
L'estructura és d'acer inoxidable, pot suportar fins a 200 kg de pes i és resistent a la intempèrie, a la cera i a la pròpoli (© BeeAndme)
Les dades recollides es transmeten a l' Open Telekom Cloud, on una plataforma d'IoT les analitza, i les emmagatzema si hi detecta algun patró desacostumat o alguna anomalia recurrent.
Arribat el cas (per exemple, si el rusc no guanya pes en un temps determinat, o si en perd, cosa que pot ser senyal d'eixamenament, o si la temperatura interior és massa alta i pot matar les abelles), l'usuari de la plataforma en rep l'avís via web, telèfon intel·ligent o tauleta, de manera que pugui examinar la situació i posar-hi solució abans no esdevingui un problema més greu.
El sistema també permet que l'apicultor determini en quin moment tota la colònia es troba al rusc, per aprofitar-ho per aplicar tractaments profilàctics contra, posem per cas, Varroa destructor (un àcar paràsit).
Dades d'una dotzena de ruscs públics de BeeAndme, inclosos els de Barcelona, València i Cartagena (dades de 21 de maig de 2020).
Els primers a funcionar foren els dos que hi ha a la seu de Deutsche Telekom a Bonn (Renània del Nord – Westfàlia).
Actualment n'existeixen prop de mil nou-cents, al servei d'uns tres-cents apicultors de nou països (© BeeAndme)
El conjunt d'elements que componen la tecnologia de BeeAndme, incloses les bateries recarregables de ió de liti, tenen una vida útil de fins a deu anys.
Tendències de la biodiversitat a Catalunya, Nous objectes de conservació, Serveis basats en la localització, Comunicació amb l'usuari, Sistemes d'informació per a la gestió, Indicadors ambientals, Sistemes d'informació ambiental, Instruments i mecanismes